b'\n_START_ARTICLE_\nHuman\n_START_SECTION_\nO albumu\n_START_PARAGRAPH_\nAlbum je ozna\xc4\x8dio po\xc4\x8detak velike Deathove stilisti\xc4\x8dke promjene, bivaju\xc4\x87i tehni\xc4\x8dki slo\xc5\xbeeniji i progresivniji od prethodnih albuma sastava. Tekstovi su introspektivniji u usporedbi s tekstovima o krvoproli\xc4\x87u na albumima Scream Bloody Gore i Leprosy te s komentarima o dru\xc5\xa1tvu na albumu Spiritual Healing. Ovaj \xc4\x87e se stil nastaviti razvijati na svim naknadnim Deathovim albumima. Ovo je jedini album skupine na kojem su svirali gitarist Paul Masvidal i bubnjar Sean Reinert te prvi na kojem je svirao basist Steve DiGiorgio._NEWLINE_DiGiorgio je napustio grupu nakon snimanja ovog albuma (iako \xc4\x87e joj se kasnije opet pridru\xc5\xbeiti prilikom snimanja albuma Individual Thought Patterns). Zamijenio ga je Scott Carino, koji je oti\xc5\xa1ao na turneju sa skupinom 1991. i 1992. godine. Carino je tako\xc4\x91er snimio i bas-gitaru na prvoj polovici skladbe "Cosmic Sea", dok je ostatak skladbe (kao i basisti\xc4\x8dku solisti\xc4\x8dku dionicu) snimio DiGiorgio._NEWLINE_Godine 2011., Relapse Records i Perseverance Holdings Ltd. ponovno su objavili album kako bi obilje\xc5\xbeili dvadesetu godi\xc5\xa1njicu izvorne objave albuma. Ovu je ina\xc4\x8dicu albuma remiksao Jim Morris iz studija Morrisound Recording Studios; ona uklju\xc4\x8duje bonus skladbe te ju je odobrio Schuldinerov odvjetnik intelektualnog vlasni\xc5\xa1tva, Eric Greif. Greif je izjavio da je remiksanje albuma bilo nu\xc5\xbeno jer je "Sony, nevjerojatno, izgubio izvorne snimke mikseva albuma te bi svaki poku\xc5\xa1aj remasteriranja pomo\xc4\x87u CD-a bila prevara".\n_START_SECTION_\nRecenzije\n_START_PARAGRAPH_\nSteve Huey, glazbeni kriti\xc4\x8dar sa stranice AllMusic, dodijelio je albumu \xc4\x8detiri i pol od pet zvjezdica te je komentirao: "Human je predstavio Death \xc5\xa1iroj publici nakon \xc5\xa1to je Chuck Schuldiner skoro raspustio sastav. Schuldinerovo se sviranje neizmjerno pobolj\xc5\xa1alo od albuma Scream Bloody Gore, kao i njegove skladateljske vje\xc5\xa1tine. Sklada \xc4\x8dudne, disonantne, harmonizirane gitarske dionice te je jedan od nekolicine death metal skladatelja koji mijenja raspolo\xc5\xbeenja i teksture kako album te\xc4\x8de; Humanova je druga polovica zapravo gotovo mirna prema standardima death metala".'